Je Wichards, sires de Passavant, fais a savoir a touz ces qui verront et orront ces presentes lettres que comme li signer de Moiremont aussent deus pieces de prey seans aut finage de Leecort, cest asavoir as Pres desous Leecort don li une est antre le pre Jacquet, home mon signor Gilom, d’une part, et le pre Tardet le genre Androuet d’autre, et li autre piece est antre le pre Colel de Leecort d’une part et le pre le devant dit Tardet d’autre, ces deus dites pieces de pre mont escheingies li signer de Moiremont a une piece de terre arable seant desus le molin de Muese antre la riviere et la voie qui va de Muese la ville a Provenchierres et est des le molin juquau ru de Waites, li quey piece de terre fu Estenenet lou Moinne, et a une piece de pre qui siet desus le dit moulin de Meuse [...] dautre part li aue et fut li diz prez Essenaite dite Escovillaite et ce ai je fait as signers de Moiremont an eschainge et lont [...] [...] pert leal guarantie an les toutes gens juqua droit, et apres je lour ai ocroié et ocroie de non gre et par ma beene volanté a panrre pierre aus finage de Muese et de Lecort per toutes les aisances dous dit molin de Muese freinchemant par lou dammage rendant se point an i faisoit on. En teesmoingnage de ces choses desus dites, j’ai mis mon seel en ces presentes lettres faites l’an de grace mil et deus cens quatre vinz et deux, ausx mois de jugnet.
